‘देख भगवती.... कठै है थूं? देख, म्हारी बात सुण....म्हैं गरीब मां-बाप रौ चौथै नंबर रौ बेटौ हूं। म्हारा तीनूं मोटा भाई कोई खास भण-लिख नीं सक्या। कठै सूं भणता? मुंबई में तीन च्यार हजार रुपिया कमावण वाळै कारकुन रा बेटा कारकुन ई बण्या रैया। अैड़ी नौकरी रै काम रौ हक बजा सकै, इतरौ आखरज्ञान तौ म्हारै भायां नैं मिळ्यौ है। दो भाई कपड़ै बजार में गुमास्तै रौ काम करै, तीजौ भाई पंसारी बजार में गोडाउन कीपर है। म्हनैं इण जीवण मांय कोई खास आकर्षण कोनी लाग्यौ। म्हैं अेक दफै समदर में कूदण नैं त्यार होयग्यौ हौ, अैड़ी नादारी मांय जीवण बीतणै सूं तौ मरणौ भलौ है अर बठै अेक स्याणै मिनख सूं भेंटा हुया। उण कैयौ भला आदमी, मरणै तांई त्यार हुवै हौ इणसूं तौ जीवण रै साथै कोई दूजी तरै रौ जुद्ध खेलणै री त्यारी करै तौ आवण वाळै बगत में थारी हालत नैं सुखी बणा देऊंला, सुणै है कै नीं? आ बात कैवणियौ सज्जन हौ मूळदास काका....कदाक बै रात रा देरी सूं क्लब सूं आ रैया हुवैला अर म्हनैं मैरीन ड्राइव रै किनारै पर सून्याड़ में बैठ्यौ देख्यौ हौ। मूळदास जमानै रौ अनुभवी आदमी हौ। थूं समझी का नीं कै म्हारौ इरादौ कांई....अजै म्हारी बात पूरी नीं हुयी है भगवती....म्हारी आंख्यां नैं अंधारै में देखण रौ अभ्यास होयग्यौ। अंधारै में थारौ मूंढौ भी दीख रैयौ है। थारौ डील ई दीस रैयौ है। बस, म्हनैं इणी री जरूरत है। म्हनैं इतरी गहराई में कोनी उतरणौ है। मूळदास ई आ इज चेतावणी दी ही। थारी सूझबूझ में जावण रौ मन नीं हुवै तौ थारै सारू तौ औ घर ई ठीक है। बाणियै रै बेटै नैं ज्यादा कामधंधौ मिळ जावै तौ पछै उणनैं चाईजै ई कांई?....नादारी रै कनै सूं छूटण सारू तौ म्हनैं सै मंजूर हा....पछै सौभाग्य सूं थारै जिसी भणी-गुणी लुगाई म्हनैं मिळी है। बियां म्हैं ई कॉलेज में भण्योड़ौ हूं। तीनूं मोटै भायां मिळनै म्हनैं भणायौ हौ। म्हनैं म्हारी भोजायां बारी-बारी सूं जीमावती रैयी....हां, हां भगवती, थारै तीन जेठाणियां है, पण थूं उणां सूं मिळण नै नीं जा सकती, थूं राधेस्याम सेठ जैड़ै मोटै सेयर दलाल री बेटी है। थारै कनैं भोजायां आवणी चाईजै। म्हनैं कित्ती बार कैयौ, पण अैड़ौ नीं हुयौ। बापड़ी अणपढ भोजाई री आ इच्छा ही कै आपरै इण कामदेव जैड़ै फूठरै देवर खातर राजकुमारी लावणी है। राजकुमारी तौ कठै सूं आवती, पण फेरूं ई म्हारी भोजायां रै आंख्यां अर हियै नैं संतोस मिळै अैड़ी कोई गांव री गरीब राजकुमारी लावण नैं त्यार ही।